Acțiune introdusă la 28 august 2023 – YU/Comisia
(Cauza T-529/23)
Limba de procedură: franceza
Părțile
Reclamant: YU (reprezentant: L. Frölich, avocat)
Pârâtă: Comisia Europeană
Concluziile
Reclamantul solicită Tribunalului:
cu titlu principal
constatarea faptului că Comisia Europeană nu a aplicat, în mod ilegal, în favoarea reclamantului și a entităților juridice care îi aparțineau, i) protecția prevăzută de Directiva 2019/19371, în special la articolul 6 alineatul (4) și ii) definiția de „persoană interesată”, în privința calității sale de mandatar care acționează în numele statului francez, în vederea recuperării ajutoarelor nelegale din plângerile SA.46963 și SA.52275;
constatarea faptului că, în absența oricărui răspuns la sfârșitul termenului de 30 de zile acordat în cele două scrisori din 25 iulie 2023, se consideră că Comisia Europeană și-a revocat implicit decizia de înregistrare a plângerilor SA.46963 și SA.52275 ca informații generale privind piața și că, în consecință, este necesară:
constatarea faptului că Comisia Europeană nu și-a îndeplinit obligațiile care îi reveneau prin neadoptarea unei decizii cu privire, pe de o parte, la garanțiile de 45 de miliarde de euro acordate de Republica Franceză instituției bancare Bpifrance SA și, pe de altă parte, la aportul de active de 21 776 miliarde de euro acordat acestei instituții, semnalate în cadrul plângerii SA.52275 ca fiind ajutoare nelegale și incompatibile cu condițiile stabilite prin Comunicarea privind sectorul bancar din 30 iulie 2013;
constatarea faptului că Comisia Europeană nu și-a îndeplinit obligațiile care îi reveneau prin neadoptarea unei decizii cu privire la aplicarea în mod greșit a Regulamentului 800/20081 prin prevederile Convenției din 9 mai 2012, astfel cum au fost semnalate în cadrul plângerii SA.46963;
constatarea faptului că Comisia Europeană a omis să deschidă procedura formală de investigare înainte de această revocare;
cu titlu subsidiar
anularea eventualelor acte ale Comisiei Europene care urmăreau să producă efecte juridice obligatorii de natură să afecteze interesele reclamantului, în calitățile sale i) de persoană protejată prin Directiva 2019/1937 și ii) de mandatar care acționează în numele statului francez, în vederea recuperării ajutoarelor nelegale din plângerile SA.46963 și SA.52275;
declararea faptului că revocarea acestor acte, presupunându-se că au fost anterior adoptate în cauzele SA.46963 și SA.52275 de Comisia Europeană, implica în mod necesar deschiderea procedurii formale de investigare prevăzute la articolul 108 alineatul (2) TFUE;
obligarea Uniunii Europene la plata cheltuielilor de judecată.
Motivele și principalele argumente
În susținerea acțiunii, reclamantul invocă două motive.
Primul motiv, întemeiat pe calitatea de persoană interesată a reclamantului, în sensul articolului 1 litera (h) din Regulamentul (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene (JO 2015, L 248, p. 9).
Al doilea motiv, întemeiat pe abținerea de a acționa a Comisiei Europene, pentru motivul că aceasta din urmă nu a dat un răspuns pertinent solicitării de a acționa care i-a fost trimisă la 5 mai 2023.
____________
1 Directiva (UE) 2019/1937 a Parlamentului European și a Consiliului din 23 octombrie 2019 privind protecția persoanelor care raportează încălcări ale dreptului Uniunii (JO 2019, L 305, p. 17).
1 Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din tratat (Regulament general de exceptare pe categorii de ajutoare) (JO 2008, L 214, p. 3).